Dokter voor hospitaal vir spoed afgetrekDr. Johannes Smit is ‘n kritiekesorg-spesialis en spesialis narkotiseur (Foto: Middelburg Observer via Facebook) ’n Kritiekesorgspesialis van Pretoria wat na ’n private hospitaal in Middelburg, Mpumalanga, gejaag het om ’n Covid-19-pasiënt se lewe te red, is by die ingang van dié hospitaal deur Gautengse verkeersbeamptes in hegtenis geneem. Die pasiënt het gesterf voordat die dokter hom kon help. Dr. Johannes Smit staan tereg op aanklagte van roekelose en nalatige bestuur. Die beamptes het Smit glo hardhandig hanteer tydens sy inhegtenisneming en volgens sy regsverteenwoordiger, Danie Schutte, is hy erg deur die voorval getraumatiseer. Schutte vertel Smith is verlede Vrydagoggend (25 Junie) deur ’n dokter by die Life Midmed-hospitaal in Middelburg ontbied om ’n Covid-19-pasiënt daar te help. Die pasiënt het glo erg gesukkel om asem te haal. “Smit spesialiseer daarin om pasiënte te help wat in ernstige asemnood verkeer en word gereeld na Middelburg geroep om met Covid-19-pasiënte te help,” vertel Schutte aan Maroela Media. Volgens Schutte is Smit naby Bronkhorstspruit deur verkeersbeamptes van die pad afgetrek. “Hy het aan die beamptes verduidelik hy is ’n dokter en is op pad na ’n siek pasiënt. Hy het ook sy dokterplakker in die venster van sy motor vir hulle gewys. Hulle het hom laat gaan omdat hulle besef het dat dit ’n noodgeval is. “Smit het kort daarna weer ŉ oproep van die hospitaal ontvang wat hom in kennis gestel het dat die pasiënt se toestand drasties verswak het. Hulle wou weet waar die dokter trek en het gesê dat hulle hom nou dringend nodig het.” Schutte vertel ’n ongemerkte motor van die Gautengse verkeersafdeling se hoëspoed-eenheid het Smit tussen Bronkhorstspruit en Middelburg agterna gesit. Hulle het hom tot by die hospitaal agtervolg. “Smit het by die hospitaal se ingang stilgehou. Die verkeersbeamptes wat hom agtervolg het, het agter sy motor stilgehou. Hulle het sy motor skrams getref.” Volgens Schutte het die beamptes vir Smit voor die hospitaal se ingang geboei. Hy is nie seker hoe lank hy geboei was voordat een van die beamptes die boeie van sy gewrigte afgehaal het nie. Smit is daarna self in die hospitaal opgeneem. “Die beamptes het Smit seergemaak. Hy het letsels aan sy gewrigte gehad van die boeie wat hom geskraap het.” Smit het by die hospitaal uitgevind dat die pasiënt intussen oorlede is. “Die beamptes moes hul diskresie gebruik en besef het dat Smit ŉ verbintenis met die hospitaal het en om ’n goeie rede na die hospitaal gejaag het. Hy het nie moedswillig van hulle af weggejaag nie.” Schutte sê dokters soos Smit is ten tyde van die Covid-19-pandemie reeds onder baie druk en word soms genoop om die wet te oortree om sodoende lewens te red. “Elke keer wanneer dokters ’n noodoproep kry en ’n pasiënt te hulp moet snel, neem hulle reg in eie hande om na daardie situasie of pasiënt te jaag. Hulle plaas in die proses hul eie lewens op die spel.” Sello Maremane, woordvoerder van die Gautengse verkeersafdeling, het aan Maroela Media bevestig Smit word aangekla van roekelose en nalatige bestuur omdat hy vinniger as die voorgeskrewe spoedgrens gery het. “Volgens die verkeerswet moet die dokter met ’n gemerkte reddingsvoertuig met ’n sirene en ligte wat die voertuig identifiseer ry, wanneer hulle op ’n noodgeval reageer. Ongelukkig was dit nie só in hierdie geval nie,” het Maremane gesê. Hennie Viljoen, Life Midmed-hospitaal se bestuurder, het ook die voorval bevestig, maar gesê die hospitaal kan nie enige kommentaar lewer nie.